32011R0536
L 147/1
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 536/2011
od 1. lipnja 2011.
o izmjeni Priloga II. Odluci 2007/777/EZ i Priloga I. Uredbi (EZ) br. 798/2008 vezano uz unose za Južnu Afriku na popisima trećih zemalja ili njihovih dijelova
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno uvodnu rečenicu njezinog članka 8., prvi stavak točke 1. članka 8. i točku 4. članka 8.,
uzimajući u obzir Direktivu Vijeća 2009/158/EZ od 30. studenoga 2009., o uvjetima zdravlja životinja kojima se uređuje trgovina unutar Zajednice i uvoz iz trećih zemalja peradi i jaja za nasad (2), a posebno njezine članke 23. stavak 1. i 24. stavak 2.,
budući da:
(1)
Odlukom Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ (3), utvrđeni su propisi o uvozu u i provozu kroz Uniju, te skladištenju u Uniji pošiljaka mesnih proizvoda, kako je definirano u točki 7.1. Priloga Uredbi (EZ) br. 853/2004 Europskog parlamenta i Vijeća od 29. travnja 2004. o utvrđivanju posebnih higijenskih pravila za hranu životinjskog podrijetla (4) i pošiljaka obrađenih želudaca, mjehura i crijeva, kako je definirano u točki 7.9. tog Priloga.
(2)
Odlukom 2007/777/EZ također je utvrđen popis trećih zemalja i njihovih dijelova iz kojih je dozvoljen takav uvoz, provoz i skladištenje, izdavanje obrazaca certifikata o zdravlju životinja te način obrade koji se zahtijeva za te proizvode.
(3)
U dijelu 2. Priloga II. Odluci 2007/777/EZ utvrđen je popis trećih zemalja ili njihovih dijelova iz kojih je dozvoljen uvoz u Uniju mesnih proizvoda i obrađenih želudaca, mjehura i crijeva koji se podvrgavaju raznim obradama, kako je navedeno u dijelu 4. tog Priloga.
(4)
Južna Afrika je navedena na popisu u dijelu 2. Priloga II. Odluci 2007/777/EZ kao odobrenoj za uvoz mesnih proizvoda, obrađenih želudaca, mjehura i crijeva za prehranu ljudi dobivenih od mesa bezgrebenki iz uzgoja, koji se podvrgavaju nespecifičnoj obradi za koju nije određena najniža temperatura (obrada A).
(5)
U dijelu 3. Priloga II. Odluci 2007/777/EZ utvrđen je popis trećih zemalja ili njihovih dijelova iz kojih je dozvoljen uvoz u Uniju biltonga/jerkyja i pasteriziranih mesnih proizvoda koji se podvrgavaju raznim obradama, kako je navedeno u dijelu 4. toga Priloga.
(6)
Južna Afrika je na popisu u dijelu 3. Priloga II. Odluci 2007/777/EZ kao odobrena za uvoz u Uniju biltonga/jerkyja koji se sastoje od ili koji sadrže meso peradi, uzgojene pernate divljači, bezgrebenki i pernate divljači, a koji se podvrgavaju specifičnoj obradi (obrada E).
(7)
Uredbom Komisije (EZ) br. 798/2008 od 8. kolovoza 2008. o utvrđivanju popisa trećih zemalja, državnih područja, zona ili kompartmenata iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (5), utvrđeni su zahtjevi veterinarskog certificiranja za uvoz i provoz kroz Uniju peradi, jaja za nasad, jednodnevnih pilića i jaja koja ne sadrže specifične patogene tvari, te mesa, mljevenog mesa i strojno otkoštenog mesa peradi, uključujući bezgrebenki i pernate divljači, jaja i proizvoda od jaja. Tom je Uredbom predviđeno da se njome obuhvaćeni proizvodi smiju uvoziti i provoziti kroz Uniju samo iz onih trećih zemalja, državnih područja, zona ili kompartmenata navedenih na popisu u njezinom dijelu I. Priloga I.
(8)
Južna Afrika je navedena na popisu u dijelu I. Priloga I. Uredbi (EZ) br. 798/2008 kao odobrena za uvoz u Uniju bezgrebenki za rasplod i proizvodnju, te jednodnevnih pilića, jaja za nasad i mesa bezgrebenki.
(9)
Uredbom (EZ) br. 798/2008 također su utvrđeni uvjeti pod kojima će se treće zemlje, državna područja, zone ili kompartmenti smatrati slobodnima od visoko patogene influence ptica (HPAI) te zahtjevi veterinarskog certificiranja u tom smislu za proizvode predodređene za uvoz u Uniju.
(10)
Južna Afrika je obavijestila Komisiju o izbijanju visoke patogene influence ptica podtipa H5N2 koja je potvrđena na njezinom državnom području 9. travnja 2011.
(11)
Zbog potvrđenog izbijanja HPAI, državno područje Južne Afrike ne može se više smatrati slobodnim od te bolesti. Kao posljedica toga, veterinarske službe Južne Afrike obustavile su izdavanje veterinarskih certifikata za pošiljke dotičnih proizvoda s trenutnim učinkom. Uvrštenost Južne Afrike u dio I. Priloga I. Uredbi (EZ) br. 798/2008 potrebno je zato izmijeniti.
(12)
Osim toga, kao posljedicu izbijanja HPAI, Južna Afrika više ne ispunjava zdravstvene uvjete za primjenu „obrade A” za proizvode koji se sastoje, odnosno koji sadrže meso uzgojenih bezgrebenki ili obrađenih želuca, mjehura i crijeva bezgrebenki za prehranu ljudi, navedene u dijelu 2. Priloga II. Odluci 2007/777/EZ i primjenu „obrade E” za biltong/jerky i pasterizirane mesne proizvode koji se sastoje odnosno koji sadrže meso peradi, uzgojene pernate divljači, bezgrebenki i pernate divljači, navedene u dijelu 3. toga Priloga. Tim se obradama na zadovoljavajući način ne uklanjaju rizici po zdravlje životinja u vezi s tim proizvodima. Unosi za Južnu Afriku za te robe u dijelovima 2. i 3. Priloga II. Odluci 2007/777/EZ potrebno je zato izmijeniti kako bi se osigurala njihova zadovoljavajuća obrada.
(13)
Zato je potrebno izmijeniti Odluku 2007/777/EZ i Uredbu br. 798/2008.
(14)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Odluci 2007/777/EZ izmjenjuje se u skladu s Prilogom I. ovoj Uredbi.
Članak 2.
Prilog I. Uredbi (EZ) br. 798/2008 izmjenjuje se u skladu s Prilogom II. ovoj Uredbi.
Članak 3.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 1. lipnja 2011.